CELEX: 62010CN0341
Language: da
Date: 2010-07-07 00:00:00
Title: Sag C-341/10: Sag anlagt den 7. juli 2010 — Europa-Kommissionen mod Republikken Polen

25.9.2010   
            
            
               DA
            
            
               Den Europæiske Unions Tidende
            
            
               C 260/6
            
         Sag anlagt den 7. juli 2010 — Europa-Kommissionen mod Republikken Polen
   (Sag C-341/10)
   ()
   2010/C 260/08
   Processprog: polsk
   
      Parter
   
   
      Sagsøger: Europa-Kommissionen (ved J. Enegren og Ł. Habiak, som befuldmægtigede)
   
      Sagsøgt: Republikken Polen
   
      Sagsøgerens påstande
   
   
               —
            
            
               Det fastslås, at Republikken Polen har tilsidesat sine forpligtelser i henhold til artikel 16 i Rådets direktiv 2000/43/EF af 29. juni 2000 om gennemførelse af princippet om ligebehandling af alle uanset race eller etnisk oprindelse (1), idet den har foretaget en ukorrekt og ufuldstændig gennemførelse af dette direktivs artikel 3, stk. 1, litra d)-h), og artikel 9.
            
         
               —
            
            
               Republikken Polen tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Direktiv 2000/43/EF gælder i materiel henseende på en række områder, der er opregnet i direktivets artikel 3, stk. 1. I henhold til direktivets artikel 16 er medlemsstaterne forpligtede til at sætte de nødvendige bestemmelser i kraft, for at efterkomme direktivet på alle disse områder (eller til at sørge for, at arbejdsmarkedets parter træffer de nødvendige foranstaltninger), og til at underrette Europa-Kommissionen herom. Efter Kommissionens opfattelse har Republikken Polen hidtil kun delvist opfyldt disse forpligtelser. Med det foreliggende søgsmål foreholder Kommissionen Republikken Polen, at den har foretaget en ukorrekt og ufuldstændig gennemførelse af direktivet på følgende områder: medlemskab af og deltagelse i en arbejdstager- eller arbejdsgiverorganisation eller en organisation, hvis medlemmer udøver et bestemt erhverv, samt de fordele, sådanne organisationer giver medlemmerne; social beskyttelse, herunder social sikring og sundhedspleje; sociale goder; uddannelse; adgang til og levering af varer og tjenesteydelser, herunder bolig [direktivets artikel 3, stk. 1, litra d)-h)]. Kommissionen anfægter de polske myndigheders argument, hvorefter gennemførelsen af direktivet på disse områder sikres ved de bestemmelser i Republikken Polens forfatning samt love og folkeretlige aftaler, der er blevet angivet i den indledende procedure.
   Europa-Kommissionen foreholder derudover Republikken Polen, at den har foretaget en ukorrekt og ufuldstændig gennemførelse af artikel 9 i direktiv 2000/43/EF i national ret. Denne bestemmelse, hvorefter de nødvendige foranstaltninger skal indføres til at beskytte enkeltpersoner mod ufordelagtig behandling eller ufordelagtige følger som reaktion på en klage eller enhver form for retsforfølgning med det formål at sikre, at princippet om ligebehandling iagttages, vedrører alle personer og alle situationer, der falder inden for direktivets anvendelsesområde. De bestemmelser, som de polske myndigheder hidtil har fremsendt, beviser imidlertid kun, at sådanne foranstaltninger er vedtaget for arbejdstagerne og arbejdsforholdet.
   
      (1)  EFT L 180, s. 22.